Kažimír, Peter, podpredseda vlády a minister financií SR (2018-10-18):
Ďakujem. Veľmi pekne ďakujem, ďakujem aj za také, v zásade asi konsenzuálnu, zasa za takú konsenzuálnu atmosféru pri tomto zákone. Ja chcem len upozorniť na pár faktov. Pán Jurzyca, vy ste spojili dve opatrenia v oblasti daní z príjmov zo zoznamu, povedali ste o tom, o ubytovaní športovcov. Nejde o ubytovanie športovcov, ide o úľavu pre športovcov a úľavu pri ubytovaní zamestnancov. Tu musím povedať, musím povedať, že v zásade vyznávam vaše náboženstvo a keby som ho nevyznával, tak ten zákon bol v dobrých časoch oveľa deravejší, asi uznáte. A chcem aj povedať to, že tu si, nebudem komentovať športovcov, koniec koncov tu ešte vznikne, predpokladám, mnoho iných poslaneckých iniciatív, ako ulahodiť športovcom v jednotlivostiach a toho by som sa nerád dotýkal. Ale v prípade zamestnávania, a tu naozaj momentálne reagujeme a reagujeme na jeden akútny problém, ktorý sa v podstate objavil behom roka a pol a sami sme možno z neho trochu prekvapení. Behom 18 mesiacov sme sa v podstate, sme zbehli z kopca dvojpercentnej nezamestnanosti na historické rekordy nezamestnanosti, čo je na jednej strane, samozrejme, veľmi potešiteľné, na druhej strane máme v istých regiónoch akútny nedostatok pracovných síl, čo môže byť v blízkom čase aj strednodobo ohrozením ďalších investícií alebo rozširovania investícií. Takže tu reagujeme vyslovene na požiadavku zamestnávateľov, aby sme im zlacnili alebo znížili náklady na ubytovanie a to tou formou, že oni už dnes zamestnancov dovážajú v podstate do práce, robí tak Volkswagen tuto pri Bratislave, a takisto sa masovo poskytuje aj ubytovanie týmto ľuďom. Podľa existujúcich zákonov, samozrejme, preplácanie časti ubytovania alebo dovoz pracovných síl vlastnými alebo prenajatými autobusmi, alebo nejakou, akoukoľvek inou dopravou znamená pre tých zamestnancov nepeňažný príjem a relatívne veľmi komplikovaný spôsob dodaňovania. To znamená také nepríjemné prekvapenie v podstate na výplatnej páske potom pre tých ľudí, preto toto je taká nie systémová reakcia na situáciu, ktorá nastala. A pevne verím, že keď sa podarí napríklad aj presadením novej koncepcie migračnej politiky na Slovensku tento problém vyriešiť, tak by bolo potom, samozrejme, načase aj túto výnimku zrušiť. Poviem to úplne tak, ako to vnímam. Pri elektronických pokladniciach náklady jednorazové vznikajú, ja vás musím informovať o takej štatistike, ktorú rezort financií, ktorú zverejnil, ale aby sme nepodporovali nejaké fámy, podľa nášho prieskumu asi 80 % pokladní už dnes vyhovuje v podstate online napojeniu. Možno si pamätáte, že už v roku 2015 sme do zákonu zakomponovali povinnosť, aby všetky nové registračné pokladnice na trhu už mali výbavu napojenia, jednoduchého napojenia na internet, aby sme nemuseli ako v roku 2008 pred vstupom do eurozóny zase meniť celý hardvér. Čiže 80 % toho parku ako keby vyhovuje, 20 % bude musieť byť vymenené, tam tie náklady budú vyššie, podľa nás až niekde do úrovne 280 eur jednorazovo pri tých 20 percentách pokladní, ktorých je vyše 200-tisíc dneska. Pri tej väčšine ale, v osemdesiatich percentách dôjde, a tu trošku bude jadro pudla, ja sa k tomu vrátim, k zníženiu zase maintenance, alebo teda prevádzkových nákladov, pretože dnešné registračné pokladnice aj zo zákona si vyžadujú servis a to sú stovky eur mesačne. Podľa globálnych; alebo ak to zrátame, tak by sme mali ušetriť podnikateľom 10 mil. eur prevádzkových nákladov, tie jednorazové investičné by mali byť na úrovni 28 zase miliónov eur, čiže sú tu plusy a mínusy. Potom je tu pripojenie internetu, do troch miliónov eur asi náklady na dátové pripojenie, ale opäť vyše 90 % všetkých podnikateľov má už dneska napojenie na internet. Čiže nemyslíme si, že by to mala byť nejaká revolúcia z pohľadu toho, splnenia nejakých obzvlášť špeciálnych požiadaviek. No ale teraz prichádzame k tomu hlavnému sporu a ja by som ho rád verejne pomenoval, aby ste všetci, ktorí sa budete teraz v tom procese pozmeňovacích návrhov niekedy aj predbiehať, tak vás chcem len upozorniť, že by sme nemali – a rezort financií nebol ochotný k tomu pristúpiť –, by sme nemali byť, nemali by sme súhlasiť s lobistickým presadzovaním časti priemyslu, ktorý na Slovensku je, ja ho nechcem proste pomenovať a ktorý s týmto má spojený svoj biznis. Pretože ak hovorím, že niekto príde o 10 mil. ročne na maintenance, na prevádzkových nákladoch, tak niekto plače. On dneska plače, pretože nebude mať povinnosť v tých servisných centrách ten živnostník alebo tá obchodná sieť si každý rok tú kasu nechať proste nejakým spôsobom kontrolovať a tieto skupiny, samozrejme, nie sú spokojné. A ďalšia vec, my sme odmietli presadiť do zákona jedno technologické riešenie, ktoré by znamenalo, samozrejme, skvelý biznis pre jedného alebo malú, úzku skupinu výrobcov. Dávali sme si, prosím, na to pozor. Náš spor s presadzovateľmi týchto technologických riešení bol v tom, že my sme za liberalizáciu, to znamená, chceme, aby to mohol byť aj mobilný telefón, aj notebook, aj klasický, aj klasická pokladňa, ako ju proste poznáme, aby to bol proste, ak s úsmevom poviem, vejár možností. Samozrejme, máme v regióne výrobcov zariadení, ktorí sú proste možno európskymi, svetovými lídrami v týchto riešeniach, ktorí si tlačia svoje riešenia a vypúšťajú, otravujú studňu informáciami o tom, ako teda tam môže byť nezabezpečené, ako to proste sa tu môže vyliať aj s dieťaťom; či s celou touto vaňou alebo vaničkou aj dieťa, ako sa hovorí. Prosím vás, buďme tu opatrní, ono ako to pri zákonoch okolo rezortu financií chodí, vždy tam ide iba o peniaze, takže vás chcem poprosiť k otvorenej mysli. My tu nič nezakrývame, nikomu nechceme proste nadháňať nejaký biznis a my máme naozaj záujem vybrať viac peňazí a uzatvoriť to, čo hovoril pán poslanec Heger, viac uzatvoriť daňovú medzeru na výbere DPH. Ono, ešte jeden odkaz, ono keby to bolo tak skvelé, hej, jak to niektorí hovoria a plačú za starými riešeniami, tak by sme tu asi nemali predbežné opatrenia pri kasách v tisíckach počtov, kde proste nemusím vám hovoriť, že máme na Slovensku proste systémy, ktoré pracujú cez deň pre štát a v noci pre tých podnikateľov, lebo si to proste vedia vyriešiť technologickým riešením, ktoré aj dnešná legislatíva proste umožňuje. Takže súhlasím s tým, aby sme boli prísni, súhlasím s tým, aby sme boli absolútne otvorení najmodernejšej technike a vôbec najmodernejším technickým, technologickým riešeniam, len, prosím, buďme otvorení v tom, aby sme sa, aby sa z priateľov nestali naši páni. Asi takto, ďakujem veľmi pekne.